A határozati javaslat elfogadásához

minősített többség szükséges!

**III. Előterjesztés**

**Bodolyabér Község Önkormányzat KÉPVISELŐ-TESTÜLETe**

**2023. november 23. napján 1730 órakor tartandó rendes, nyilvános ülésére**

**Tárgy: Helyi adók díjtételeit előíró rendelet felülvizsgálata**

**Előterjesztő: Pataki Sándorné** polgármester

**Előterjesztést készítette: dr. Keresztes Izabella** jegyző

**Törvényességi ellenőrzést végezte: dr. Keresztes Izabella** jegyző

**Tisztelt Képviselő-testület!**

A Képviselő-testület 2023. évi munkatervében ugyan nem szerepel a helyi adókról szóló 9/2014. (XII. 22.) önkormányzati rendelet felülvizsgálata, viszont a helyi adókról szóló 1990. évi C. törvény (továbbiakban Htv.) előírja azt minden év november 30. napjáig. A felülvizsgálat eredményeképpen a képviselő-testület dönthet új adónem bevezetéséről, a már bevezetett helyi adók mértékének megváltoztatásáról vagy kedvezmények biztosításáról.

A Htv.) 1/A.§ (1) bekezdése értelmében Az önkormányzat az illetékességi területén rendelettel olyan települési adót, települési adókat vezethet be, amelyet vagy amelyeket más törvény nem tilt. Az önkormányzat települési adót bármely adótárgyra megállapíthat, feltéve, hogy arra nem terjed ki törvényben szabályozott közteher hatálya. A települési adónak nem lehet alanya állam, önkormányzat, szervezet, továbbá - e minőségére tekintettel – vállalkozó.

Az önkormányzat rendeletével

* vagyoni típusú adót (telekadó, építményadó),
* kommunális jellegű adót (kommunális, idegenforgalmi adó), illetve
* helyi iparűzési adót
* idegenforgalmi adó

vezethet be.

Jelenleg az önkormányzat helyi adókról szóló 9/2014. (XII. 22.) önkormányzati rendelete a magánszemélyek kommunális adójára, illetve a helyi iparűzési adóra vonatkozóan tartalmaz rendelkezéseket.

***Építményadó***

A helyi rendelet szerint az adó:

- a lakás és nem lakás céljára szolgáló épület, épületrész (a továbbiakban együtt: építmény), az adókötelezettség az építmény valamennyi helyiségre kiterjed, annak rendeltetésétől illetőleg hasznosításától függetlenül, viszont **nem került megállapításra összeg**

- az adó alapja az építmény m2-ben számított hasznos alapterülete.

- az adó mértéke a nem lakás céljára szolgáló építmény esetén: belterületi üdülő, nyaraló, hétvégi ház, pihenőház után adótárgyanként: 400 Ft/ m2/év.

***Magánszemélyek kommunális adója***

A helyi rendelet szerint az adó mértéke:

* a Htv. 11. §-ban és a 17. §-ban meghatározott adótárgyanként, illetőleg lakásbérleti jogonként legfeljebb 6.000 Ft./év
* Bodolyabér község illetékességi területén mentes az adó alól: a magánszemély tulajdonában lévő telek, és a nem lakás céljára szolgáló épület, épületrész (együtt: építmény)

***Iparűzési adó:***

A helyi rendelet szerint az adó mértéke:

* állandó jelleggel végzett iparűzési tevékenység végzése esetén az adó évi mértéke az adóalap 2 %-a
* ideiglenes jelleggel végzett iparűzési tevékenység esetén az adó mértéke naptári naponként 1.000 Ft
* Mentes az adó alól az a vállalkozás, amelynek az éves nettó árbevétele 1.000.000 Ft alatt van.

***Idegenforgalmi adó:***

A helyi rendelet szerint az adó mértéke:

* 1.május 1. és szeptember 30. közti időszakban: 300 Ft/fő/éj
* 2.október 1. és április 30. közti időszakban: 200 Ft/fő/éj

A Képviselő-testület dönthet más adónem (építményadó, telekadó) bevezetéséről is, de figyelemmel kell lenni a Htv. 7.§ a) bekezdésére, mely szerint az önkormányzat adómegállapítási jogát korlátozza az, hogy az adóalanyt egy meghatározott adótárgy (épület, épületrész, telek) esetében csak egyféle - az önkormányzat döntése szerinti - adó fizetésére kötelezheti. Ez azt jelenti, hogy a magánszemélyek kommunális adóját meg kell szüntetni.

Magyarország gazdasági stabilitásáról szóló 2011. évi CXCIV. tv. 32.§-a szerinti fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Amennyiben tehát a Tisztelt Képviselő-testület a helyi adófizetési kötelezettség növekedését, esetleg új adónem bevezetését eredményező, 2024. január 1. napjától hatályos adórendeletet kíván hozni, azt annak hatálybalépését megelőző 30 nappal ki kell hirdetni. Jelen esetben 2023. december 1. napjáig.

A Kúria elvi döntésként a Köf.5.039/2014/4 számú határozatában megállapította, hogy „**A helyi önkormányzat szabályozása akkor ütközik a Helyi adó tv. adótöbbszörözést tilalmazó rendelkezésébe, amikor ugyanazon adótárgy után több jogcímen is megállapít adókötelezettséget.”**

Ugyanakkor a Kúria egy másik döntése értelmében „***a Htv. 7. § g) pontja szerinti adózói teherviselő képességet nem általában az adóalany gazdálkodási, jövedelmi helyzetével vagy más körülményeivel, hanem csakis az adótárggyal összefüggésben értékelhető kapacitásához kapcsolhatóan lehet figyelembe venni. A Htv. 7. § g) pontjának sérelme valósul meg azzal, ha az önkormányzat saját gazdálkodási követelményeinek érvényesítése során nem kellően veszi figyelembe a számításba vehető adóalanyi körnek az adótárggyal összefüggésben reálisan értékelhető teherbíró képességét. Az adóalanyok széles körét érintően az adóalanyok teherviselő képességének értékelése az alkotmányos jogok általános érvényű (mindenkire kiterjedő) tiszteletben tartása és kötelezettségek érvényesülésének keretei között történik [1990. évi C. törvény (Htv.) 7. § g) pont].”***

**2024. évre vonatkozóan nem javasoljuk új adónem bevezetését, illetve javasoljuk a magánszemélyek kommunális adója törlését, mert jelenleg megvalósul a Htv. 7. § a) pontjában foglalt adótöbbszörözés, valamint a Htv. 7. § g) pontjának sérelme.**

A fentiekre tekintettel az alábbi rendelet-módosítás elfogadását javaslom.

Bodolyabér, 2023. november 8.

 **Pataki Sándorné sk.**

 polgármester